Kevin Anderson met ATP-prys vereer | Netwerk24
Kevin Anderson met ATP-prys vereer
20 Desember 2019 19:00
Suid-Afrika se Kevin Anderson is vir sy welwillendheidswerk met die Arthur Ashe- humanitêre prys op die jaarlikse ATP-prysuitdeling vereer.
Die pryswenners is Donderdag op atptour.com bekend gemaak.
Kevin Anderson is vir sy liefdadigheidswerk vereer. Foto: Getty Images
Die 33-jarige Anderson, voormalige nommer 5 op die wêreldranglys, het vanjaar weens 'n elmboog- en kniebesering net 15 wedstryde gespeel.
Hy is onder meer by Cause for Paws en Courtside Cause by liefdadigheidswerk betrokke.
Die eerbewys is voorheen aan van tennis se grotes soos Rafael Nadal, Roger Federer en Novak Djokovic toegeken.
* Nadal, wat die jaar as die voorste speler afgesluit het, is deur sy medespelers vir die tweede agtereenvolgende jaar met die Stefan Edberg-sportmanskaptoekenning vereer.
Die Skot Andy Murray (32) is aangewys as die speler wat die Terugkeer van die Jaar gemaak het ná die heupoperasie wat hy in Januarie ondergaan het.
Hy het merkwaardige herstel nadat 'n knaende heupbesering gedreig het om sy loopbaan te beëindig.
Murray het in Januarie gedink sy loopbaan is verby.
Hy het in Junie, aanvanklik net in dubbelspelwedstryde, weer begin speel. In Augustus het hy dit in enkelspelwedstryde gewaag en hy het toe in Oktober in België sy eerste ATP-titel sedert 2017 gewen.
Die Italianers Matteo Berrettini en Jannik Sinner is onderskeidelik as die speler wat die meeste vordering gemaak het en die Nuweling van die Jaar aangewys.
Berrettini (23) het van 54ste tot agtste gedurende die jaar op die ranglys geklim.
Hy het verras deur die Griek Stefanos Tsitsipas, wenner van die ATP-jaareindtoernooi, in dié kategorie uit te stof.
Sinner (18) het van 763ste tot 78ste gevorder en die Next Gen ATP-eindtoernooi gewen.
Die Fransman Gilles Cervara, onder wie die Rus Daniil Medvedev 59 wedstryde gewen en nege eindstryde gehaal het, is as Afrigter van die Jaar aangewys. – Sportredaksie